Vermiste Noorweegse student se besittings gevind | Maroela Media
'n Soektog na die vermiste Marie Ostbo het van haar persoonlike besittings opgelewer, maar daar is steeds geen teken van die 21-jarige student van Noorweë nie.
Ostbo het Woensdagaand verdwyn terwyl sy saam met 'n buitelandse studente-toergroep in Sedgefield in die Wes-Kaap vertoef het. Sy het volgens die polisie net ná 18:00 saam met die groep op die strand gaan stap.
Die polisie het bevestig die soektog gaan vandag voort. Lede van die polisie se honde-eenheid, soek- en reddingseenheid en duikeenheid, asook die Wildernis-soek-en-redding (WSAR), die Nasionale Seereddingsinstituut (NSRI), die provinsiale nooddienste en die plaaslike buurtwag is by die soektog betrokke.
Volgens die NSRI het die soektog na Ostbo wel van haar persoonlike besittings opgelewer. "Die polisie het haar selfoon, 'n hoed en skoene op die strand gevind in die omgewing waar sy vermis geraak het."
Die NSRI en die betrokke owerhede is intussen in kontak met Ostbo se familie in die buiteland en word bygestaan deur die polisie, die departement van internasionale betrekkinge en samewerking, die Noorweegse ambassade en die departement van toerisme.
"Die polisie gaan voort met hul ondersoek en soektog. Alle moontlikhede word ondersoek. Die toergroep ontvang ook die nodige bystand," lui die NSRI se verklaring.
Maroela Media het vroeër berig die toergroep het Woensdag omstreeks 19:00 na hul blyplek teruggekeer en toe eers besef dat Ostbo nie meer tussen die groep studente was nie.
Sommige van die studente het Ostbo glo net voor 19:00 laas op die strand, sowat 100 m van waar die groep tuisgaan, opgemerk. Sy was geklee in 'n paar blou jeans en 'n wit T-hemp.
Van haar vriende het na haar gaan soek, maar kon haar nie vind nie. Die NSRI en die Sedgefield-polisie is omstreeks 19:40 na die toneel ontbied om met die soektog te help. 'n Vermistepersone-saak is intussen geopen.
Dink dit was Sisulu wat teen Aus uitgevaar het omdat hulle toeriste waarsku teen SA.
Die hele situasie in Suid Afrika spreek van self, niemand hoef niemand te waarsku nie, jy is plain dom om te dink jy is enisins veilig in hierdie land.
Ja nee kyk, as haar selfoon ook agtergebly het op die strand het die kind in die water ingegaan. Booswigte sou NIE die selfoon agtergelos het nie!
Lyk my deesdae verdwyn die mense net wat ek wil weet word die mense nie gewaarsku teen die gevare en dat dit veiliger is om by die groep te bly en liewe nie alleen te loop nie ??????